SL Uradni list Evropske unije C 108/14

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 108/09

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo za spremembo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„TERRE AURUNCHE“

ES št.: IT-PDO-005-0571-21.11.2006

ZGO ( ) ZOP ( X )

1. Ime:

„Terre Aurunche“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.5: Olja in masti

3.2 Opis proizvoda, za katerega se uporablja ime iz točke 1:

Ekstra deviško oljčno olje „Terre Aurunche“ se mora pridobivati izključno iz oljk naslednjih avtohtonih kultivarjev:

(a) „Sessana“ v najmanjšem deležu 70 %;

(b) „Corniola“, „Itrana“ in „Tenacella“ v največjem deležu 30 %.

Kultivar „Sessana“ izvira s proizvodnega območja (njegovo ime je izpeljano iz majhnega mesta Sessa Aurunca, največje občine na območju proizvodnje), manjši kultivarji pa izvirajo s sosednjih območij in so prav tako pomembna dediščina, saj so sčasoma postali avtohtoni.

Ekstra deviško oljčno olje „Terre Aurunche“ mora imeti ob dajanju na trg naslednje fizične, kemične in organoleptične lastnosti:

Barva: od svetlo rumene do bolj ali manj izrazite zelene.

Organoleptične lastnosti: Lastnosti Srednja vrednost (2) Nepravilnosti 0 Okus po svežih olivah 3–7 Grenkost 3–7 Začinjenost 3–7 Okus po artičoki 2–4 Okus po mandljih 1–3

Fizične in kemične lastnosti proizvoda so: Odstotni delež kislosti : 0,6 ali manj Vrednost peroksidov mEq O2/kg : 13 ali manj Spektrometrija UV K232 : 2,10 ali manj Polifenoli skupaj : najmanj 130 mg/kg

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Pridelava, proizvodnja in stiskanje ekstra deviškega oljčnega olja „Terre Aurunche“ mora potekati izključno na geografskem območju proizvodnje iz točke 4.

3.6 Posebna pravila za rezanje, ribanje, pakiranje itd.:

Ekstra deviško oljčno olje „Terre Aurunche“ mora biti ob dajanju na trg v posodah iz terakote z glazuro, stekla ali v pločevinkah oziroma v embalaži z enotno prostornino.

Pakiranje lahko poteka zunaj geografskega območja proizvodnje, pod pogojem, da je olje pakirano v 20 dneh od dneva, ko nadzorni organ sporoči izsledke kemičnih, fizičnih in organoleptičnih pregledov. S tem se končnemu potrošniku tudi med prevozom zagotavlja ohranjanje lastnosti olja „Terre Aurunche“, zlasti značilnega okusa, ki spominja na artičoko in mandlje.

3.7 Posebna pravila za označevanje:

Na nalepki, nalepljeni na embalažo, mora biti z jasnimi in neizbrisnimi črkami navedeno ime zaščitene označbe porekla „Terre Aurunche“ v barvi, ki je v močnem kontrastu z barvo na nalepki, tako da se jasno loči od vseh drugih navedb na njej, ob upoštevanju veljavnih zakonov o označevanju, in logotip v obliki kroga, v katerem sta označba in podoba mostu med značilnimi naravnimi elementi aurunške pokrajine, in sicer povezava med morjem in gorami pod sijočim soncem. Zaščiteni označbi porekla „Terre Aurunche“ se ne sme dodati nobene navedbe, kot na primer „tipo“ (vrsta), „gusto“ (okus), „uso“ (uporaba), „selezionato“ (izbor), „scelto“ (kakovosten) ali druge podobne navedbe. Prav tako ni dovoljena navedba geografskih enot, ki niso izrecno določene v specifikaciji proizvoda. Imena kmetijskih gospodarstev, posestev, obratov, trgovskih in blagovnih znamk ne smejo hvaliti proizvoda in zavajati kupcev. Na nalepki morajo biti navedeni ime, firma in naslov proizvajalca in/ali pakirnice olja ter tržno leto. Dovoljena je navedba, da je bilo olje izdelano po postopkih biološke ali integrirane proizvodnje.

Logotip olja:

4. Kratka opredelitev geografskega območja:

Območje proizvodnje oliv in pakiranja ekstra deviškega oljčnega olja ZOP „Terre Aurunche“ obsega celotno upravno ozemlje naslednjih občin pokrajine Caserta: Caianello, Carinola, Cellole, Conca della Campania, Falciano del Massico, Francolise, Galluccio, Marzano Appio, Mignano Monte Lungo, Mondragone, Rocca D’Evandro, Roccamonfina, San Pietro Infine, Sessa Aurunca, Sparanise, Teano, Tora in Piccilli.

5. Povezava z geografskim območjem:

5.1 Posebnosti geografskega območja:

Geografsko območje proizvodnje ekstra deviškega oljčnega olja „Terre Aurunche“ je pokrajina, ki je bila v preteklih geoloških obdobjih izpostavljena iztekanju lave, ognjeniškim izbruhom in dežju ognjeniškega pepela iz ognjenika Roccamonfina, ki je za seboj pustil eno najobsežnejših območij delovanja v Evropi. V teh razmerah so nastali skoraj homogeni poljedelski substrati in na tem območju je bilo od nekdaj razširjeno gojenje kultivarja „Sessana“.

Zato je bilo odločeno, da se območje proizvodnje ZOP „Terre Aurunche“ omeji na območja, ki so bila v preteklosti izpostavljena izbruhom ognjenika Roccamonfina in so danes večinoma zasajena z oljkami kultivarja „Sessana“.

Za geografsko območje proizvodnje je značilno blago polsuho podnebje, kot ga poznamo v sredozemski regiji, s padavinami zlasti jeseni in pozimi. Med pokrajinami z močno tradicijo pridelave oljk so pogosta velika nihanja med pomladjo in poletjem zaradi bližine Tirenskega morja na zahodu-jugozahodu, ki prinaša vroče in suhe dni, ter gorskih masivov na obrobju geografskega območja (masiv Matese na vzhodu in gorska veriga Mainarde na severovzhodu), zaradi katerih pa so noči sveže.

Geomorfološka zgradba izvira iz zdaj ugaslega ognjeniškega masiva Roccamonfina, ki odločilno zaznamuje lokalno sestavo tal, ker je zemlja na poljedelskih površinah, zlasti tistih na vzpetinah, nastala z razpadanjem toka lave in piroklastičnih izbruhov v pleistocenu.

Kultivar „Sessana“ je zlasti razširjen na vsem območju proizvodnje ZOP „Terre Aurunche“. V manjši meri ga najdemo tudi na sosednjih območjih. Za lokalno pokrajino je značilna posebna oblika rasti rastline, ki raste v višino, če se njene rasti ne zavira s primernimi rezi. Poreklo kultivarja „Sessana“ je na območju močno uveljavljeno, tako da njegovo ime izvira iz imena največje občine na geografskem območju proizvodnje, Sessa Aurunca.

Zaradi povezanosti med posebnimi značilnostmi tal na območju proizvodnje ZOP „Terre Aurunche“ in kultivarja „Sessana“ je ta proizvod še posebej značilen za območje proizvodnje.

Še ena značilna posebnost gojitve in zlasti obiranja oliv je, da zaradi morfoloških značilnosti sadežev oljke z ozkimi ali slabo razvitimi peclji ni mogoče strojno obrati vseh plodov. Zato je ročno obiranje oliv edina učinkovita metoda za zagotavljanje največjih obranih količin. Zaradi te metodologije se sadeže danes obira v primernih razmerah ohranjanja in pri stopnji najboljše zrelosti za pridelavo visokokakovostnega olja, kakor se je obiralo tudi v preteklosti.

5.2 Posebnost proizvoda:

Ekstra deviško oljčno olje „Terre Aurunche“, ki se izdeluje izključno iz avtohtonih sort, je zaradi velikega deleža kultivarja „Sessana“ zelo reprezentativno za območje.

To olje ima izrazit vonj po olivah, z značilnim močnim, prijetno grenkim in pikantnim priokusom po artičoki, uravnoteženim z blago aromo mandljev.

Ekstra deviško olje „Terre Aurunche“ se odlikuje tudi po bogatih polifenolih.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Priznanje ZOP „Terre Aurunche“ je utemeljeno s posebnimi organoleptičnimi lastnostmi ekstra deviškega oljčnega olja, ki so neposredno povezane z njegovo posebno sestavo, pri kateri prevladuje kultivar „Sessana“.

Te nedvomno enkratne lastnosti so posledica soobstoja na območju proizvodnje blagega podnebja, a hladnih noči in zemlje ognjeniškega izvora, bogate z mikro- in makroelementi, ključnimi za proizvodnjo oliv in kakovostnega olja.

Zaradi sestave tal, povezane z razpadanjem toka lave in piroklastičnih izbruhov iz ognjenika Roccamonfina v pleistocenu, je iz njih nastala zemlja, še posebej bogata z makroelementi, ključnimi za vse poljedelske kulture. Poleg tega je zaradi majhnih količin mikroelementov, zlasti mangana (elementa, ki katalizira številne encimske in biokemične postopke in ima odločilno vlogo pri sestavljanju številnih vitaminov in klorofila), magnezija (temeljni element pri sestavljanju molekule klorofila) in cinka (elementa za boljšo uporabo rastline dušikovih spojin, ki spodbujajo podaljševanje celic, ki mu je treba pripisati habitus rastline kultivarja „Sessana“), zemlja na opredeljenem geografskem območju substrat, posebej prilagojen gojenju oljke kultivarja „Sessana“.

Zlasti zaradi podnebnih značilnosti so proizvodi, pridobljeni iz te sorte, posebej dragoceni in bogati s polifenoli. Znano je namreč, da je s polifenoli bogato oljčno olje rezultat učinkovite fotosinteze in sinteze beljakovin. Iz tega izhaja, da je zaradi mikroelementov, ki prevladujejo na območjih, na katerih se goji kultivar „Sessana“, ta sorta med vsemi sortami na območju proizvodnje in pokrajine Caserte, najbogatejša s polifenoli.

Ognjeniška zemlja na območju proizvodnje pomembno prispeva k spodbujanju najpomembnejših encimskih in biokemičnih postopkov v rastlini, blago podnebje pa daje olju „Terre Aurunche“ okus po mandljih ter bolj ali manj izrazit priokus po olivah, ki ga zaokroža okus po artičoki.

Sklic na objavo specifikacije:

(člen 5(7) Uredbe (ES) št. 510/2006)

Ministrstvo je začelo nacionalni postopek ugovora z objavo vloge za priznanje zaščitene označbe porekla „Terre Aurunche“ v Uradnem listu Italijanske republike št. 262 z dne 10. novembra 2005. Celotno besedilo proizvodne specifikacije je na voljo na povezavi:

http://www.politicheagricole.it/NR/rdonlyres/effxw73rcqyj2ryznmuh4o5v73xohpkny4vbs24ahrlrme3azxlp6emsla57qsp7oulbjz6pvz4p4ipskxcvkmt53pe/20061110_Disciplinare_esameUE_Terre_Aurunche.pdf ali

neposredno na domači strani Ministrstva za kmetijstvo, gozdarstvo in prehrano (http://www.politicheagricole.it), kjer izberete „Prodotti di Qualità“ (na levi strani zaslona) in nato „Disciplinari di Produzione all’esame dell’UE [regolamento (CE) n. 510/2006]“.

(1) UL L 93, 31.3.2006, str. 12.

(2) Odstotni delež CVr: 20 ali manj.